МОТИВИ

Причините за предлаганата отмяна на наредбата са следните:
	Наредба № 12 от 5.01.2007 г. за изискванията за задължителна употреба на контролните уреди за регистриране на данните за движението на автомобилите и работата на екипажите, както и функционалните и техническите изисквания към тях (Наредба № 12) е издадена от министъра на транспорта и председателя на Държавната агенция за метрологичен и технически надзор на основание чл. 89, ал. 1 от Закона за автомобилните превози (ЗАП) в редакцията на разпоредбата, действала до 2007 г. Наредба № 12 обединява изискванията, отнасящи се до тахографите, превозните средства, екипажите, превозвачите и картите за дигитални тахографи.
	В бр. 80 от 2007 г. на „Държавен вестник“ е обнародван Закон за изменение и допълнение на Закона за автомобилните превози, в който чл. 89 е изменен. Новата редакция на разпоредбата предвижда: 
-	 в ал. 1 – министърът на транспорта да изпълнява функциите на компетентен орган, свързани с издаването на картите за дигитални тахографи, и да определя с наредба необходимите мерки за изпълнението и прилагането на Регламент 3821/85 и Регламент 561/2006;
-	 в ал. 4 – министърът на икономиката и енергетиката да определя с наредба необходимите мерки за изпълнението и прилагането на Регламент 3821/85, свързани с одобряването на типа на тахографите, тахографските листове и картите за дигиталните тахографи и с изискванията, условията и реда за регистрация на лицата, извършващи проверки, монтаж или ремонт на тахографи.
Въз основа на създадените законови делегации са издадени съответно:
-	  Наредба № H-3 от 7.04.2009 г. за необходимите мерки за изпълнението и прилагането на Регламент (ЕС) № 165/2014 на Европейския парламент и на Съвета от 4 февруари 2014 г. относно тахографите в автомобилния транспорт, за отмяна на Регламент (ЕИО) № 3821/85 на Съвета относно контролните уреди за регистриране на данните за движението при автомобилен транспорт и за изменение на Регламент (ЕО) № 561/2006 на Европейския парламент и на Съвета за хармонизиране на някои разпоредби от социалното законодателство, свързани с автомобилния транспорт и за необходимите мерки за изпълнението и прилагането на Регламент (ЕО) № 561/2006 на Европейския парламент и на Съвета от 15 март 2006 г. за хармонизиране на някои разпоредби от социалното законодателство, свързани с автомобилния транспорт, за изменение на Регламенти (ЕИО) № 3821/85 и (ЕО) № 2135/98 на Съвета и за отмяна на Регламент (ЕИО) № 3820/85 на Съвета (обн., ДВ, бр. 31 от 2009 г.) (Наредба № H-3); 
-	 Наредба № РД-16-1054 от 10.10.2008 г. за одобряване на типа на тахографи и тахографски карти и за изискванията, условията и реда за регистрация на лицата, които извършват монтаж, проверка или ремонт на тахографи (обн., бр. 91 от 2008 г.) (Наредба № РД-16-1054).
	Наредба № 12 не е отменена по реда на чл. 11, ал. 3 от Закона за нормативните актове (ЗНА), съгласно който нормативните актове се отменят, изменят или допълват с изрична разпоредба на новия, изменящия или допълващия акт. Същевременно, с изменението на чл. 89 от ЗАП е отпаднало правното основание за издаване на Наредба № 12, поради което същата следва да се счита за мълчаливо отменена, при положение, че липсва разпоредба по смисъла на чл. 13, ал. 2 от ЗНА, с която временно да е оставена в сила, а обществените отношения са преуредени с издаването на Наредба № РД-16-1054 и Наредба № H-3. В чл. 13, ал. 1 от ЗНА е предвидено, че актът по прилагане на закон губи изцяло или отчасти сила едновременно с пълното или частичното отменяване на закона съобразно обсега на отменяването. 
	С оглед избягване на противоречиво тълкуване на относимата подзаконова нормативна уредба и поради наличието на три нормативни акта, уреждащи една и съща материя, е необходимо Наредба № 12 да бъде изрично отменена, така както е предвидено и в чл. 11, ал. 3 от ЗНА.
Финансови и други средства, необходими за прилагането на новата уредба
За прилагането на наредбата няма да са необходими финансови и други средства и отмяната на Наредба № 12 няма да окаже въздействие върху държавния бюджет. 
Очаквани резултати от прилагането на акта
С предложената отмяна на Наредба № 12 се цели привеждане на действащата нормативна уредба в съответствие с изискванията на чл. 10, ал. 1 и чл. 11, ал. 3 от ЗНА.
Анализ за съответствие с правото на Европейския съюз
Предложеният проект на наредба не е свързан с въвеждане на изисквания от правото на Европейския съюз, поради което не е изготвена и към този доклад не се прилага таблица за съответствие с правото на Европейския съюз.
Информация за проведените обществени консултации
На основание чл. 26, ал. 3 от Закона за нормативните актове проектът на наредба заедно с доклада към него, съдържащ мотивите за направеното предложение, е публикуван за обществено обсъждане на интернет страниците на Министерството на транспорта и съобщенията и на Държавната агенция за метрологичен и технически надзор, както и на Портала за обществени консултации на Министерския съвет за срок от 30 дни.

